FI Euroopan unionin virallinen lehti CE 84/273

(2004/C 84 E/0320)

KIRJALLINEN KYSYMYS E-3947/03

esittäjä(t): Michl Ebner (PPE-DE) komissiolle

(22. joulukuuta 2003)

Aihe: Tukien myöntäminen innovatiivisille aurinkovoimaloille

Prioloon, Sisiliaan on tarkoitus rakentaa uuteen tekniikkaan perustuva sähkövoimala, joka pystyy ottamaan 360 parabolisen peilin avulla talteen uudentyyppistä termistä aurinkoenergiaa. Tätä hanketta kutsutaan Archimede-hankkeeksi. Uusiutuva energia, joka keksijän mukaan on ehdottaman puhdasta, maksaisi huomattavasti tavanomaista energiaa vähemmän. Tekniikkaa, jonka avulla auringon lämpöä varastoidaan ja saavutetaan riittävän korkeat lämpötilat turbiinien käyttämiseksi ja sähkön tuottamiseksi, on tarkoitus käyttää perinteisen sähkövoimalan yhteydessä. Turbiinia voidaan käyttää sekä kaasun polttoon perustuvalla että aurinkoenergiaan perustuvalla menetelmällä. Tällä menetelmällä voidaan tuottaa 20 megawattia sähköä päivässä ja mahdollisesti säästää noin 12 500 tonnia polttoöljyä vuodessa, joka kuluu keskimäärin vastaavaan tuotantoon. Lisäksi hiilidioksidipäästöjen arvioidaan olevan vuosittain noin 40 000 tonnia alhaisemmat kuin perinteisessä sähköntuotannossa. Archimede-voimala pystyy varastoimaan energiaa ja toimimaan myös öisin ja pilvisellä säällä.

Onko komissio tietoinen tästä uudentyyppisestä voimalasta?

Myönnetäänkö tällaisiin hankkeisiin rahoitusta etenkin Välimeren maita varten, joissa aurinkopäiviä on runsaasti?

Loyola de Palacion komission puolesta antama vastaus

(18. helmikuuta 2004)

Komissio on tietoinen siitä, että Italian kansallinen sähköenergiavirasto (Ente Nazionale per l'Energia elettrica, ENEL) ja Euroopan ydinenergiajärjestö (ENEA) ovat alkaneet yhdessä tutkia Italiassa mahdollisuuksia keskittää aurinkovoimajärjestelmät sähköntuotantoon käyttämällä aurinkovoimalan tuottamaa höyryä ENELin nykyisen perinteisen sähköntuotantolaitoksen turbiinissa. Kyseessä on Priolossa toteutettava Archimede-hanke.

Hankkeen on määrä supistaa investointikustannuksia aurinkovoimalassa, joka käyttäisi nykyistä turbiini-generaattorikokonaisuutta ja jonka teho nousisi näin 760 megawatista (ENELin perinteisen voimalan teho) 780 megawattiin.

Kyseisen 20 megawatin aurinkovoimalahankkeen toteuttamiskustannuksiksi on arvioitu 48 miljoonaa euroa. Italian hallitus rahoittaa niistä 40 prosenttia ja ENEL 60 prosenttia.

Komissio tukee parhaillaan kolmea tämän alan hanketta tutkimuksen ja teknologisen kehittämisen viidennen puiteohjelman (1998—2002) energiaosiosta. Komission rahoitusosuus hankkeissa on yhteensä 15 miljoonaa euroa, joka jakautuu lähes tasapuolisesti kolmen hankkeen kesken.

Kyseiset kolme hanketta sijoittuvat Etelä-Espanjaan, jossa on runsaasti auringonvaloa ja jossa hankkeet lisäksi hyötyvät syöttötariffeihin perustuvasta järjestelmästä. Espanjan hallitus maksaa nykyisin lähes 0,12 euroa kilowattitunnilta (kWh) sähkömarkkinoiden (siirto)hinnan lisäksi tukeakseen aurinkolämmön avulla sähköä tuottavan voimalaitoksen sähköntuotantoa.

Kokemus on osoittanut, että yhteisön rahoitusosuus on hankkeiden taloudellisen elinkelpoisuuden kannalta välttämätön, sillä se kattaa merkittävän osan tukikelpoisten kustannusten kokonaismäärästä. Yhteisön rahoitusosuus on kuitenkin vain pieni osa hankkeiden kokonaiskustannuksista. Tukikelpoisiksi katsotaan ainoastaan hankkeiden epätavalliset ja innovatiiviset osat. Esimerkiksi maa- ja vesirakennushankkeiden tai turbiini-generaattorikokonaisuuden ei katsota kuuluvan tukikelpoisiin kustannuksiin. Tämä merkitsee sitä, että tällaisiin hankkeisiin on saatava niille tarkoitettuja lainoja.

Ensimmäinen kolmesta hankkeesta, Planta Solar 10 (sopimus NNE5-1999-356), pyrkii osoittamaan, että keskuskeräin-periaatteella toimiva 10 megawatin sähköntuotantolaitos (jonka vuotuinen sähköntuotanto on 20 gigawattituntia) on taloudellisesti elinkelpoinen. Hankkeen kokonaiskustannukset ovat yli 30 miljoonaa euroa, tukikelpoiset kokonaiskustannukset lähes 17 miljoonaa euroa ja yhteisön rahoitusosuus lähes viisi miljoonaa euroa. Alkuperäiseen suunnitelmaan harkitaan parhaillaan teknistä muutosta, jossa ilmakeräimen sijaan käytetään kyllästetyn höyryn keräintä.

Toinen hanke, Solar Tres (sopimus NNE5-2001-369), koskee 15 megawatin voimalaa, joka käyttää samaa keskuskeräinteknologiaa kuin ensimmäinen hanke. Hankkeeseen sisältyy sulasuolaan perustuvaa energian varastointijärjestelmää koskevia innovatiivisia ratkaisuja. Hankkeen kokonaiskustannukset ovat 5 3 miljoonaa euroa, tukikelpoiset kokonaiskustannukset yli 15 miljoonaa euroa ja yhteisön rahoitusosuus viisi miljoonaa euroa. Hanke on aloitettu hiljattain. Komissiossa arvioidaan parhaillaan sopimuskauden kuuden ensimmäisen kuukauden jaksoa.

Kolmas hanke, Andasol (sopimus NNE5-2001-560), koskee 50 megawatin sähköntuotantolaitosta (jonka vuotuinen sähköntuotanto on yli 180 gigawattituntia). Hankkeessa käytetään aurinkolämpökouru-periaatetta yhdistettynä sulasuolaan perustuvaan varastointijärjestelmään. Hankkeen kokonaiskustannukset ovat lähes 157 miljoonaa euroa, tukikelpoiset kokonaiskustannukset yli 14 miljoonaa euroa ja yhteisön rahoitusosuus viisi miljoonaa euroa. Myös tämä hanke on päässyt alkuun vasta hiljattain, joten sopimuskauden kuusi ensimmäistä kuukautta ovat vielä arvioimatta komissiossa.

Edellä mainitut kolme hanketta ovat suurimpia uusiutuviin energioihin perustuvia sähköntuotantolaitoksia ja ne ovat erittäin merkittäviä uusiutuvia energialähteitä koskevien komission toimien ja varsinkin uusiutuvista energialähteistä tuotettua sähköä koskevan direktiivin 2001/77/EY (1) kannalta.

Parhaillaan käynnissä oleva tutkimuksen ja teknologisen kehittämisen kuudes puiteohjelma tarjoaa myös tukea uusiutuvaa energiaa koskeville innovatiivisille eurooppalaisille hankkeille. TTK:n kuudennen puiteohjelman ehdotuspyynnöt julkaistaan Internetissä komission Cordis-sivustolla.

Komissiossa tehdään lisäksi parhaillaan toteutettavuustutkimusta uusiutuvia energioita koskevien innovatiivisten rahoitusvälineiden luomisesta Johannesburgin uusiutuvan energian koalition tueksi (sopimus ENV.C.2./SER/2003/0068).

Suurin osa jäsenvaltioista myöntää tukea aurinkolämpöön perustuvaan energiantuotantoon saadakseen sen taloudellisesti kannattavaksi. Espanjassa tukea myönnetään yli kolme kertaa enemmän kuin mitä kilowattitunnin keskimääräinen hinta on järjestäytyneillä markkinoilla.

(1) Euroopan parlamentin ja neuvoston direktiivi 2001/77/EY, annettu 27 päivänä syyskuuta 2001, sähköntuotannon edistämisestä uusiutuvista energialähteistä tuotetun sähkön sisämarkkinoilla (EYVL L 283, 27.10.2001).